Ministerie druip oudit - Ministeries - Republikein
Saturday, August 19th, 07:57:19
Ministerie druip oudit
Te min personeel, te veel pasiënte
16 June 2017 | Ministeries
Te min gesondheidswerkers, gestaakte uitreikaksies, geen of vervalle akkommodasie vir mediese personeel op die platteland en 'n gebrek aan ten volle toegeruste ambulanse en bestuurders.
Dít is van die bevindinge van 'n prestasie-oudit op die ministerie van gesondheid en maatskaplike dienste (MoHSS).
Die verslag deur die ouditeur-generaal dek die tydperk tussen 2012 en 2015.
Hiervolgens vertraag die gebrek aan spaaronderdele en tegnici die instandhouding van mediese toerusting, terwyl sommige ambulanse weens die hoë aantal kilometers dikwels tot stilstand stotter.
Sale in hospitale en klinieke laat ook meer pasiënte toe as wat hulle kan akkommodeer. Pasiënte het geen ander opsie as om by tye op vloere, in gange, in stoorkamers of selfs in die kafeteria te slaap nie. Afgesien daarvan dat dit tot 'n “mengsel van pasiënte met verskillende siektes” lei, het dit ook swak gesondheidsdienste tot gevolg.
Volgens die verslag frustreer die diensleweringsproses pasiënte én personeel. Veral die lang rye waarin pasiënte moet wag voordat hulle behandeling ontvang, veroorsaak frustrasie. Die verslag sê personeeltekorte word veroorsaak deur 'n gebrek aan plaaslike gesondheidslui.
Die lang wagtydperk vir die uitreiking van 'n werkspermit aan buitelandse personeel het wel verbeter met die bekendstelling van 'n werkersvisum waarvan die wagtydperk drie maande is.
Onvoldoende akkommodasie op die platteland ontmoedig gesondheidswerkers ook om hier vir poste aansoek te doen.
Die tekort aan mediese toerusting, instrumente en spaaronderdele vir herstelwerk, asook onvoldoende vervoer vir pasiënte in veral afgeleë gebiede, plaas 'n reusedemper op die verskaffing van optimale gesondheidsorg.
Volgens die verslag is die hoogste afstandlesing vir 'n ambulans in die Otjozondjupastreek aangeteken as 695 661 km.
'n Ambulans by die Katutura-staatshospitaal se afstandmeter het op 349 795 km gestaan.
Veral in die afgeleë noordelike gebiede beskik sommige distrik­sentrums oor geen vervoer nie en moet daar by die distrikshospitaal aangeklop word om pasiënte te vervoer.
Dikwels is daar egter geen ambulanse of bestuurders hiervoor beskikbaar nie.
Oor die gebrek aan hospitaalbeddens sê die ministerie dit is nie iets wat verhoed kan word nie.
Volgens die verslag moet bevolkingsgrootte in ag geneem word wanneer gesondheidswerkers na verskillende gesondheids­geriewe uitgeplaas word sodat lang wagtydperke vir pasiënte vermy kan word. Volgens pasiënte wag hulle tussen een en drie ure by veral distriks- en verwysingshospitale om 'n dokter te sien.
Die Wêreldgesondheidsorganisasie (WHO) se maatstaf bepaal dat 2,5 gesondheidswerkers vir 'n 1 000 inwoners beskikbaar moet wees. Verskeie klinieke in die land is ver onder dié standaard.
Danksy ernstige personeeltekorte is daar by die Orwetoveni-kliniek ses gesondheidswerkers vir 37 854 inwoners, by die Donkerhoek-kliniek vyf vir 33 245 inwoners, by die Hakana-kliniek sewe vir 35 565 inwoners, by die Katutura HC-kliniek 61 vir 99 738 inwoners en by die Robert Mugabe-kliniek 11 vir 73 450 inwoners.